b'\n_START_ARTICLE_\nCabusset becgr\xc3\xb2s\n_START_SECTION_\nAlimentaci\xc3\xb3\n_START_PARAGRAPH_\nS\xc3\xb3n ocells oportunistes, capa\xc3\xa7os d\'aprofitar els recursos que en cada moment ofereixi l\'h\xc3\xa0bitat. _NEWLINE_La base de la seva dieta est\xc3\xa0 formada per peixos petis (petits cipr\xc3\xadnids, gasterosteids, c\xc3\xb2tids, p\xc3\xa8rcids, siluriformes, anguiles, diverses esp\xc3\xa8cies de Lepomis, etc.), crancs de riu, sangoneres, insectes (lib\xc3\xa8l\xc2\xb7lules, formigues, escarabats, diferents mosques, insectes aqu\xc3\xa0tics, larves ...) i amfibis (capgrossos, granotes). Tamb\xc3\xa9 s\'han vist menjant cucs, cargols, aranyes i llavors i parts toves de plantes aqu\xc3\xa0tiques.\n_START_SECTION_\nComportament\n_START_PARAGRAPH_\nQuan se sent amena\xc3\xa7at prefereix escapar cabussant-se o amagant-se a la vegetaci\xc3\xb3 que no pas volar, si b\xc3\xa9 el seu vol \xc3\xa9s fort i r\xc3\xa0pid. De la mateixa manera que altres cabussadors, li cal c\xc3\xb3rrer per sobre de la superf\xc3\xadcie de l\'aigua abans de volar. En vol, t\xc3\xa9 l\'aspecte t\xc3\xadpic de la fam\xc3\xadlia, amb el coll estirat, les cames penjant una mica, i batent r\xc3\xa0pidament les ales._NEWLINE_\xc3\x89s un ocell t\xc3\xadmid i solitari, tot i que tolera la companyia durant l\'hivern, quan es pot observar diversos individus ca\xc3\xa7ant, bussejant o jugant junts. Les parelles defensen un territori al voltant del niu d\'unes 1,3 hect\xc3\xa0rees de mitjana. Les poblacions migrat\xc3\xb2ries es reuneixen moltes vegades en grans concentracions._NEWLINE_\xc3\x89s en general un ocell silenci\xc3\xb3s, per\xc3\xb2 en l\'\xc3\xa8poca de reproducci\xc3\xb3 els mascles poden emetre uns "cuc-cuc-cuc" o "gup-gup-gup", o encara uns crits m\xc3\xa9s potents, com rialles (cao-cao-cao).\n_START_SECTION_\nDistribuci\xc3\xb3\n_START_PARAGRAPH_\nAquesta esp\xc3\xa8cie nia al Canad\xc3\xa0, Estats Units, M\xc3\xa8xic, Centream\xc3\xa8rica, les Antilles i a Sud-am\xc3\xa8rica a les zones baixes de l\'extrem nord, per l\'oest dels Andes a Equador i Per\xc3\xba, i des del sud de Brasil i centre de Xile fins Terra del Foc. _NEWLINE_A l\'estiu, habita llacs, llacunes, pantans i rius, amb vegetaci\xc3\xb3 abundant a les vores. En general prefereix masses d\'aigua de mida mitjana, amb menys de 7 ha. De vegades pot, a l\'hivern, habitar llacs i basses pobres en vegetaci\xc3\xb3, o amb aig\xc3\xbces salobres (per exemple estuaris), i m\xc3\xa9s rarament encara en extensions d\'aigua salada. _NEWLINE_L\'altitud m\xc3\xa0xima a la qual s\'ha citat \xc3\xa9s de 3100 m. _NEWLINE_Les poblacions del Canad\xc3\xa0 i nord dels Estats Units, que viuen en zones on els rius o llacs es congelen a l\'hivern, s\xc3\xb3n migrat\xc3\xb2ries. Aquests ocells marxen per a passar l\'hivern al sud dels Estats Units, Centream\xc3\xa8rica o el Carib. \xc3\x89s possible que alguns individus romanguin al nord si els llacs no es congelen. Els emigrants arriben a les zones d\'hivernada al setembre o octubre, i tornen als llocs de cria al mar\xc3\xa7 o abril. Fan la migraci\xc3\xb3 principalment durant la nit, sols o en parelles, amb agrupacions al sol, de vegades molt importants. _NEWLINE_Tot i que aquest cabusset no \xc3\xa9s un volador extremadament bo, s\'han registrat alguns individus errants a Europa: Gran Bretanya, Irlanda, Isl\xc3\xa0ndia, Fran\xc3\xa7a, Illes Can\xc3\xa0ries i A\xc3\xa7ores. Aquestes observacions s\'han fet en per\xc3\xadodes variables de l\'any.'